રૂપિયામાં સ્થિરતા અને ક્રૂડમાં 80 ડોલર કુદાવવામાં અડચણ જોવાતા તેની પોઝિટીવ અસર શેરબજારના ટ્રેન્ડ પર જોવાઈ હતી. બેન્ચમાર્ક અને બ્રોડબેઇઝ આંકમાં સુધારો જોવાતાં આંતરપ્રવાહમાં સ્થિરતા હતી. વૈશ્વિક સ્તરે પણ મોટી અફરાતફીની ગેરહાજરી વચ્ચે દેશભરમાં ચોમાસું મજબૂત ગતિએ આગળ વધતાં તેની સેન્ટીમેન્ટ પર સારી અસર થઈ હતી. આને કારણે ચોમાસા લક્ષી શેરોમાં કરંટ જોવાયો હતો. રૂપિયાની નરમાઇને કારણે આગામી સપ્તાહમાં જાહેર થનારા આઇટી કંપનીઓના પરિણામ મજબૂત રહેશે એવા અનુમાન સાથે તેમજ ઓટો અને ફાર્મા શેરોના સથવારે સેન્સેક્સ ઊંચકાયો હતો. સરકાર દ્વારા બેડ લોન અંગે મહેતા કમિટીએ ભલામણો સુપ્રત કરી હતી જેને વહેલી તકે અમલ કરાશે અને કોઈ બેડ લોન બેન્ક ઊભી કરવાની યોજના નથી એવા સંકેતો પાછળ બેન્ક શેરોમાં ઘટાડાનો માહોલ જોવાયો હતો. આગામી સપ્તાહથી કંપની પરિણામની મોસમ જામશે અને તે ટ્રેડ વોરના વાતાવરણમાં માર્કેટ સેન્ટીમેન્ટને બદલવામાં કેટલું સફળ રહે છે તે જોવાનું રહેશે એમ એક માર્કેટ ટ્રેડરનું કહેવું હતું.